買菊
作者：楊萬里
朝代：宋

paragraphs: 老夫山居花繞屋，南齋杏花北齋菊。
青春二月杏花開，抱瓶醉卧錦繡堆。
涼秋九月菊花發，自折寒枝插華髮。
湘纍落英曾幾何，陶令東籬未是多。
吾家滿山種秋色，黄金爲地香爲國。
就中更有一丈黄，霜葩月蕊耿出牆。
飲徒亡酒尋不得，尋得一身花露香。
如今小寓咸陽市，有口何曾問花事。
百錢擔上買一株，聊伴詩人發幽意。